《和邵观复见赠》
宋代·黄公度

诗才千丈清且嵬，笔力万牛挽不回。
平生用心有根柢，丱角指南得天才。
江西波澜浩如海，一派流落天南垓。
久谓升堂胔已哜，可是持鼓门过雷。
诗能穷人岂其理，人穷乃工於诗尔。
不妨俗眼自青白，第恐獠音无正始。
挽首谁能兄孔方，高谈直欲妻法喜。
眼高未伏下孔杨，渠肯碌碌数馀子。
我无寸长班俊髦，狐裘之傍羞緼袍。
所得虚名真画饼，劫来穷海试铅刀。
书生习气扫未尽，画诺闭门思和陶。
锥处囊中颖立见，君欲逃名何可逃。
君家故侯青门东，人物於今有祖风。
落拓一官姑吏隐，敏捷千首追诗翁。
何者蹄涔留尺鲤，未办斗水活蛟龙。
丈夫功业不嫌晚，政恐夫君甘养蒙。

作者简介：黄公度（1109～1156）字师宪，号知稼翁，莆田（今属福建）人。绍兴八年进士第一，签书平海军节度判官。后被秦桧诬陷，罢归。除秘书省正字，罢为主管台州崇道观。十九年，差通判肇庆府，摄知南恩州。桧死复起，仕至尚书考功员外郎兼金部员外郎，卒年四十八，著有《知稼翁集》十一卷，《知稼翁词》一卷。